Η Volvo Cars έχει δεσμευτεί για την πλήρη ιχνηλασιμότητα, προκειμένου να εξασφαλιστεί ότι οι πελάτες της θα οδηγούν ηλεκτρικά Volvo γνωρίζοντας ότι οι πρώτες ύλες για τις μπαταρίες έχουν υπεύθυνη προέλευση. Η εισαγωγή της τεχνολογίας blockchain βελτιώνει σημαντικά την ιχνηλασιμότητα εντός της αλυσίδας τροφοδοσίας κοβαλτίου. Το blockchain σε συνδυασμό με την επιθεώρηση σε ορυχεία, τον εντοπισμό μέσω GPS, την ανίχνευση εισροών και εκροών, τους επαληθευμένους παρόχους logistics, την αναγνώριση προσώπου, τους ελέγχους ταυτοποίησης και την παρακολούθηση χρόνου, συμβάλλει στην ιχνηλασιμότητα του υλικού από το ορυχείο μέχρι το εργοστάσιο παραγωγής αυτοκινήτων.
Η Volvo Cars συνεργάζεται στενά με τους προμηθευτές της για να αυξήσει τη βιωσιμότητα των προϊόντων της και των υπηρεσιών της, συμπεριλαμβανομένης της εξασφάλισης υπεύθυνων εφοδιαστικών αλυσίδων και της αποδοτικής χρήσης πόρων. Δεσμευόμαστε για την υπεύθυνη προμήθεια ορυκτών και μετάλλων και υποστηρίζουμε πλήρως την Οδηγία του ΟΟΣΑ για τις Υπεύθυνες Εφοδιαστικές Αλυσίδες Ορυκτών από περιοχές συγκρούσεων και υψηλού κινδύνου (OECD Guidance for Responsible Supply Chains of Minerals from Conflict-affected and High-risk Areas). Από αυτήν την άποψη, απαιτούμε από τους προμηθευτές των μπαταριών μας να υποστηρίξουν τη δέσμευσή μας για πλήρη διαφάνεια σε σχέση με την εφοδιαστική μας αλυσίδα κοβαλτίου και να εργαστούν με στόχο την πλήρη ιχνηλασιμότητα.
Ο βαθμός επίτευξης βιωσιμότητας αποτελεί βασικό κριτήριο κατά την αξιολόγηση και επιλογή των προμηθευτών μας. Παρακολουθούμε την απόδοση των υπάρχοντων προμηθευτών και συνεχίζουμε με έλεγχο από τρίτους. Θέτουμε επίσης προδιαγραφές στους προμηθευτές των μπαταριών μας σχετικά με τη μείωση των εκπομπών άνθρακα κατά τη διαδικασία παραγωγής, μεταξύ άλλων μέσω της χρήσης ανανεώσιμων πηγών ενέργειας. Όλοι οι προμηθευτές μας πρέπει να συμφωνούν με τον Κώδικα Συμπεριφοράς για Εταιρικούς Συνεργάτες της Volvo Cars, ο οποίος περιλαμβάνει την τήρηση των ανθρώπινων δικαιωμάτων, συμπεριλαμβανομένων των εργασιακών δικαιωμάτων.